Una vergonya dels governs

L’IRSC (Índex de Rendes de Suficiència de Catalunya) i l’IPREM (Indicador Público de Renta de Efectos Múltiples, a Espanya) són uns índexs oficials que serveixen per valorar prestacions o ajuts socials públics, per exemple, per accedir a un habitatge de protecció, per complementar una renda de suficiència, ajuda a viudes amb pensió molt insuficient, etc.

Aquests índexs, que serveixen per donar misèrrimes ajudes a les persones més pobres, increïblement, estan congelats des de l’any 2010. Per tant han perdut del seu valor real lo mateix que ha augmentat la inflació. Estan desvalorats. Els dos governs han estalviat una petita quantitat a costa de la gent més miserable.

A començaments de l’any 2017, el Govern independentista de Catalunya, que vol marxar d’Espanya i diu que aleshores viurem tan i tan bé, pressionat perquè augmentés l’IRSC, es va comprometre a augmentar-lo en el mateix percentatge que el Govern espanyol augmentés l’IPREM. No semblava una cosa gaire independentista...

El malvat Govern espanyol, en el pressupost de 2017, va augmentar l’IPREM en un vergonyós 1 per 100. Es tractava d’un índex que feia 7 anys que estava congelat, i que afectava misèrrimes ajudes a la gent més pobra del país. Era com perquè el Govern independentista de Catalunya augmentés l’IRSC, com a mínim, un 5 per 100.

Doncs avui, principis de 2018, el Govern independentista de Catalunya encara no ha augmentat l’IRSC ni tan sols el miserable 1 per 100 que ha augmentat l’IPREM l’odiat Govern espanyol. Naturalment, durant l’any 2017 tenia coses molt més importants en què pensar!!!

Vet-ho aquí.

Antoni Ferret